澤卿示蘭亭考作蕭翼取蘭亭辭
作者：黄疇若
朝代：宋

paragraphs: 長廊睥睨來者誰，出門解后渠得知。
不言使者求遺書，只言浴繭當及時。
從容與語益款洽，論到翰墨尤瑰奇。
山僧技癢不自禁，稍出脩禊蘭亭詞。
啟函展玩未及竟，袖有黄紙天庭追。
口呿氣褫僵欲死，一騎趣向咸陽馳。
虬鬚天子喜折屐，詔許兩禁同觀之。
龍騰鳳集在御榻，平生觸眼何曾窺。
自從繭紙歸昭陵，寶氣夜夜光陸離。
千年議論經幾手，極力追倣分毫釐。
博聞强誌子桑子，上下纂輯無或遺。
清臞不滿六尺長，中有文字無津涯。
歸君此編忽自笑，山東學究真黠兒，而今御史還書癡。